Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 426/12/7710	Stará Ľubovňa, 29.11.2012
EEČ : 2-59-92-2012

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 30,00 € 
b.	Peňažná suma určená na všeobecne prospešné účely: 15,00 € 
c.	Konkrétny adresát peňažnej sumy určenej na všeobecne prospešné účely: Centrum voľného času, Farbiarska 35, XXXXX,  číslo účtu : XXXXX Slovenská sporiteľňa a.s.
d.	Suma odovzdaná štátu na peňažnú pomoc obetiam trestnej činnosti: 15,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-XXXXX
dňa 25.08.2012 okolo 17.00 hod. po vzájomnej dohode s maloletým M.S. nar. 17.04.1999  v rybárskom revíri Miestnej organizácie Slovenského rybárskeho zväzu XXXXX, bez povolenia a zakázaným spôsobom lovili ryby tak, že na silon namotaný na cievke rybárskeho navijaka na konci s háčikom a očkom, na ktorom mali návnadu chlieb stáli v prúde rieky Poprad, pričom maloletý M. S. držal cievku a obvinený nahadzoval napichnutý chlieb na rybárskom háčiku ako návnadu, kde boli prichytení členom rybárskej stráže, pričom Miestnej organizácii Slovenského rybárskeho zväzu XXXXX nespôsobili žiadnu škodu.
Odôvodnenie: 
	Uznesením povereného príslušníka PZ, Okresného riaditeľstva PZ v XXXXX, Obvodného oddelenia XXXXX sp. zn. ORP-XXXXX zo dňa 14.09.2012 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku  vznesené obvinenie ml. XXXXX pre prečin pytliactva podľa § 310 ods. 1  Trestného zákona spáchaný formou spolupáchateľstva podľa § 20 Trestného zákona. 

Podľa ustanovení § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 310 ods. 1 Trestného zákona možno za prečin pytliactva uložiť trest odňatia slobody až na dva roky.

V zmysle ustanovenia § 10 ods. 1 a § 15 písm. d/ zákona č. 139/2002 Z. z. o rybárstve v znení neskorších predpisov, loviť a privlastňovať si ryby v rybárskych revíroch môžu len osoby, ktoré sú držiteľmi platného rybárskeho lístka a platného povolenia na rybolov.
 
V zmysle ustanovenia § 15 písm. d/ zákona č. 139/2002 Z. z. o rybárstve v znení neskorších predpisov, sa v lipňových vodách zakazuje loviť na mŕtvu rybku alebo prívlač od 1. júna do 31. októbra.

Po skončení vyšetrovania poverený príslušník PZ predložil na tunajšiu okresnú prokuratúru dňa 14.11.2012 vyšetrovací spis s návrhom na schválenie zmieru, s ktorým sa dozorujúci prokurátor stotožnil.

Následne bola na Okresnom súde v XXXXX, so súhlasom dozorujúceho prokurátora zo dňa 02.11.2012, vykonaná mediácia, počas ktorej obvinený a štatutárny zástupca poškodeného po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku, obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 19.11.2012 uzatvoril s poškodeným dohodu o uzatvorení zmieru. 

Z uzatvorenej dohody je zrejmé, že štatutárny zástupca poškodeného XXXXX  pri uzatváraní dohody vyhlásil, že voči obvinenému si neuplatňuje žiadnu škodu a súhlasí s  uzatvorením zmieru.

Obvinený ml. XXXXX poukázal na verejnoprospešné účely sumu vo výške 30,- €, ktorú dňa 20.11.2012 zložil na účet Štátnej pokladnice č. účtu XXXXX a z ktorej 50 %, t.j. sumu 15,- € poukázal organizácii Centrum voľného času, Farbiarska 35, XXXXX, číslo účtu : XXXXX Slovenská sporiteľňa a.s,  a zvyšok sumy 15,-  € patrí štátu na peňažnú pomoc poškodeným podľa osobitného zákona.

Zo zápisnice o výsluchu obvineného vyplýva, že obv. ml. XXXXX  je študent, žije v spoločnej domácnosti v rodičovskom dome, nie je vlastníkom žiadneho majetku.  Uvedené skutočnosti týkajúce sa jeho majetkových pomerov obvinený potvrdil aj pri vykonaní mediácie. Z miesta trvalého bydliska  aj školou je obvinený hodnotený kladne. Podľa správy Obvodného úradu v XXXXX  nebol odborom všeobecnej vnútornej správy priestupkovo prejednávaný, taktiež nie je vedený na úseku sociálnej kurately a podľa odpisu z registra trestov  doposiaľ nebol súdne trestaný.

	Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely, je primeraná osobným a majetkovým pomerom obvineného, ako aj závažnosti spáchaného trestného činu.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka